Dronninglund Storskov
Dronninglund Storskov, nåle- og løvskov nord for Dronninglund i Vendsyssel; 900 ha. Dronninglund Storskov ligger på Jyske Ås, et stærkt kuperet landskab som ikke har fristet til opdyrkning. Op til 1700-t. var bøgen dominerende, afvekslende med åbne overdrev med lyng og enebær. I dag er omkring tre fjerdedele af skoven bevokset af nåletræer. Både rød-, sitka- og ædelgran trives godt i det grusede morbundsterræn. Af løvtræer ses navnlig bøg.
Skoven har mange høje bakker, deriblandt Vendsyssels højeste punkt, Knøsen (136 m.o.h.) og Sukkertoppen (110 m.o.h.). Ved Fruerhøj ses et godt eksempel på det tidligere overdrevslandskab med gyvel og lyng. Nord for Knøsen ligger Festpladsen med et lille skovkapel. Her blev tidligere holdt folkefester omkring Kærlighedsbøgen. Mellem Knøsen og Festpladsen ligger Troldstenen, antagelig Danmarks næststørste sten.
Lange Dys er en langdysse på 30 m's længde, desværre uden sten; de ligger knust som skærver i en af områdets veje. Omkring Sømosen ses spor efter en større sigøjnerby, beboet indtil omkr. 1880.
Dronninglund Storskov har hørt under nonneklostret Hundslund Kloster af benediktinerordenen, det senere Dronninglund. Den ejes nu af Magistrenes Pensionskasse. Flere parkeringspladser og mange stier gør det let for publikum at færdes i området. Hærvejsruten - National Cykelrute 3 - går gennem skoven.